section_heading: Svemirski transportni sistem (STS) i Space shuttle
paragraph_text: Iako je Svemirski transportni sistem (STS) originalno zamišljen kao potpuno reupotrebljivo lansirno vozilo, sustav napokon konstruiran 1981. samo je djelomično reupotrebljiv. Financijska ograničenja dovela su do konstrukcije koja se sastoji od tri zasebna elementa od kojih je samo Space Shuttle u potpunosti ponovno upotrebljiv. Space Shuttle ili Orbiter ima tri glavna kriogenička motora (SSME), ukupnog potiska od 540 tona. Vanjski spremnik (ET) sadrži 2000 m<sup>3</sup> tekućeg vodika i kisika potrebnih kao gorivo za glavne motore Space Shuttlea. Odbacuje se na visini od 114 km i ne može se ponovno upotrijebiti. Treći element su dva raketna boostera na kruto gorivo (SRB), koji STS-u daju glavni potisak od ukupno 2950 tona (29,5 MN). Odbacuju se u more uz pomoć padobrana, 120 sekundi nakon lansiranja i mogu se u principu (nakon temeljitog rastavljanja) ponovno upotrijebiti oko 20 puta. Ukupno je izgrađeno šest Space Shuttleova: Enterprise (testni model), Columbia (izgorjela pri ulasku u atmosferu 2003. godine), Challenger (eksplodirao tijekom uzlijetanja 1986. godine), Discovery, Atlantis i Endeavor (zamijenio Challenger).